recursal/SuperWikiNEXT-32B huggingface dataset:
פצחן על גזע
נקבת הפצחן
**פצחן מצוי** (שם מדעי: *Coccothraustes coccothraustes*) הוא מין ציפור ממשפחת הפרושיים שקיבל את שמו עקב מנהגו לפצח גרעינים וגלעינים בעזרת מקורו הגדול.

תפוצה
-----

הפצחן נפוץ ביבשות צפון אפריקה (בסמוך למקור מים, במיוחד ליד הים התיכון והאוקיינוס), אירופה ואסיה, ומצוי בעיקר ביערות ובחורשות.

בישראל הם נצפים בגליל, בכרמל ובירושלים, לעיתים גם במישור החוף. חולף נדיר בסוף נדידת הסתיו, ונצפה בעיקר כחורף. זהו "מין מתפרץ": מספר הפרטים החורפים משתנה מאוד משנה לשנה, כאשר במרבית השנים הוא נדיר עד לא שכיח; אך מדי כמה שנים חלה התפרצות בנדידה דרומה, אז הוא עשוי להיות נפוץ ברחבי הארץ.

מראה חיצוני
-----------

אורכו של הפצחן 19-18 ס"מ, אורך כנפיו שלו 33-29 ס"מ ומשקלו נע בין 50 ל-60 גרם. גופו מוצק וצווארו עבה וחזק. המסכה והגרון שחורים, צבע הראש ערמוני, העורף אפור תכלכל ודגם הכנף בולט. הסוככות הלבנות, יוצרות כתם לבן גדול שבולט במיוחד בתעופה. גם קצה הזנב הלבן בולט בתעופה. לאברות האמה של הפצחן מבנה מיוחד - קצה הנוצות משונן והן בעלות צבע מתכתי- ירוק או כחול.
לעיתים קרובות יורד לקרקע לאכול. הוא נע לרוב בלהקות קטנות, ובתעופה משמיע קולות אופייניים - "סי-סי-סי".

תזונה
-----

לפצחן מקור חרוטי עבה ומגושם המאפשר לו לפצח גלעינים. גם שרירי הלסת מותאמים היטב למטרה זו. הוא ניזון בעיקר מזרעים קשים של עצים ומגלעיני פירות כמו חרצני זית, דובדבן ושזיף מצוי, אותם הוא מפצח בעזרת שרירי הלסת, המסוגלים להפעיל כוח שווה-ערך לעומס של כ-30-48 ק"ג. מקורות מזון נוספים הם זרעי אורן, פירות יער, נבטים, זחלים וחיפושיות. הפצחן ידוע גם ביכולתו לתפוס חרקים תוך כדי מעופו.

קינון ודגירה
------------

עונת הקינון של הפצחנים מתחילה בסוף חודש מרץ ונמשכת עד אוגוסט. זהו מחזור קינון אחד. הזוג מקנן לבדו בטריטוריה של כ-200 מ"ר, או לעיתים בקבוצה קטנה. הקן נבנה על ידי שני ההורים מזרדים בצורת ספל שטוח, בגובה כ-14 מטרים מעל הקרקע. הקן נמצא לרוב על ענף מאוזן וגבוה בעץ. בתטולה 4-5 ביצים בגוון כחול או אפרפר-ירוק עם כתמים חומים או אפרפרים. הנקבה דוגרת במשך כ-13-11 ימים. נמצא, כי הצלחת ההישרדות של הגוזלים בשנה הראשונה גדלה כאשר הבקיעה מתרחשת בסוף העונה.

לקריאה נוספת
------------

* פצחן, מתוך אתר הצפרות הישראלי, 2017
* פצחן, - המרכז לטיפוח ציפורי הבר בחצר ובגינה, 2017
* פצחן - מתוך אתר כותר, 2017
* פצחן, מתוך לקסיקון החי והצומח של ארץ-ישראל - בעלי חיים, כרך 2

קישורים חיצוניים
----------------

ויקישיתוף מדיה וקבצים בנושא **פצחן מצוי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

* Wild Bird Trapping- RSPCA Prosecution, סרטון באתר יוטיוב

הערות שוליים
------------

1. ↑  פצחן מצוי באתר הרשימה האדומה של IUCN
2. ↑  פצחן, באתר אתר הצפרות הישראלי, ‏2017
3. ↑  פצחן, באתר המרכז לטיפוח ציפורי הבר בחצר ובגינה, ‏2017
4. ↑  מיכה לבנה, **לקסיקון החי והצומח של ארץ-ישראל בעלי חיים כרך 2**, משרד הביטחון, תשנ"ה, 1995
5. ↑  פצחן, באתר המרכז לטיפוח ציפורי הבר בחצר ובגינה, ‏2017
6. ↑  פצחן, באתר אתר הצפרות הישראלית, ‏2017
7. ↑  פצחן, באתר אתר הצפרות הישראלי, ‏2017
8. ↑  לקסיקון החי והצומח, **מיכה לבנה**, משרד הבטחון, 1995
9. ↑  פצחן, באתר הצפרות הישראלית, ‏2017
10. ↑  מיכה לבנה, **לקסיקון החי והצומח**, משרד הבטחון, 1995
11. ↑  פצחן, באתר אתר הצפרות הישראלית, ‏2017
12. ↑  פצחן, באתר המרכז לטיפוח ציפורי הבר בחצר ובגינה, ‏2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553288405171

 |
שוטרים וחוגגים במסיבת רחוב ברחוב מיפלין במדיסון שבוויסקונסין, ארצות הברית, 2007
מסיבת אוזניות בתל אביב
**מסיבת רחוב** היא מסיבה או אירוע-חוצות המוני, המתקיימים ברחוב. מסיבות הרחוב מתאפיינות בדרך כלל בכמות גדולה של חוגגים היורדים אל הרחוב, שנחסם לתנועה למשך המסיבה; וחוגגים במוזיקה, ריקודים ואינטראקציה חברתית. במקרים רבים מצטרפים עסקים מקומיים ליוזמות מסוג זה ומאפשרים הופעות או משמיעים מוזיקת ריקודים ברחבת הכניסה אליהם, ונהנים מגידול זמני בהכנסות.

מסיבות רחוב בישראל
------------------

מסיבות רחוב נערכות בישראל לציון חגים כמו פורים ושמחות אחרות כגון יום העצמאות, והן נעשות בשיתוף ובעידוד הרשות המקומית.

בעבר נחגגו בתל אביב מסיבות ברחוב דיזנגוף וברחוב שינקין. כיום שכונת פלורנטין מהווה את המוקד העיקרי למסיבות רחוב בעיר. כך בפורים תשס"ח ובערב יום העצמאות ה-60 למדינת ישראל נערכו בשכונה מסיבות רחוב, בהשתתפות אלפי אנשים.

ברחוב הרב קוק בתל אביב ארגנו התושבים מסיבת רחוב ב-2006, לציון השלמת שיפוץ הרחוב שארך כחצי שנה. לנוכח הצלחת האירוע, שמומן כולו מתרומות המשתתפים וללא חסויות מסחריות, החליטו התושבים להפכו למסורת וחגגו מסיבות רחוב גם בשנה העוקבת ובזו שאחריה, כשמספר המשתתפים עלה משנה לשנה. בחיפה נערכות מעת לעת מסיבות רחוב ברחוב מסדה שבהדר הכרמל, כמו גם במרכז הכרמל, תוך שיתוף פעולה בין העירייה לבין ארגונים שונים, ומ-2009 עורכת העירייה מדי קיץ אירועי "קַלָּבַּת-שבת" ברחוב הנמל שבעיר.

בירושלים התקיימה ב-2009 מסיבה המונית ברחוב דורות ראשונים שבלב העיר.

בשנת 2010 החלו להיערך בישראל מסיבות אוזניות, שבהן מחולקות לעוברים ושבים אוזניות אלחוטיות שבאמצעותן הם רוקדים לצלילי המוזיקה המשודרת מתקליטן אחד או יותר המנגן באותו הרחוב. במקרים אחרים מחולקים נגני MP3 ודיסקמנים.

קישורים חיצוניים
----------------
**Ready or Not** (מילולית: מוכן או לא) הוא שיר של להקת ההיפ הופ האמריקנית פוג'יז אשר נכלל במקור באלבום האולפן השני של הלהקה The Score.

הפקה
----

לאורך השיר מנוגנת באופן חוזר ונשנה דגימה משירה של הזמרת האירית אניה "Boadicea". כמו כן, הפזמון של השיר נכתב בהשראת מילות השיר "Ready or Not Here I Come (Can't Hide from Love)" מאת הלהקה האמריקנית The Delfonics.

על אף שהשיר לא זכה להצלחה רבה בארצות הברית, הוא זכה להצלחה רבה במיוחד באירופה, ובעיקר בבריטניה, שם הגיע בשיא למקום הראשון במצעדי הסינגלים הבריטי, כאשר הוא נשאר במיקום זה במשך שבועיים.

הזמרת האירית אניה ציינה בתחילה כי בכוונתה לתבוע את הפוג'יז על הפרת זכויות יוצרים שכן היא לא נתנה את הסכמתה לכך שהלהקה תשתמש בדגימה מתוך שירה "Boadicea". המחלוקת יושבה לבסוף מחוץ לבית המשפט.

באוגוסט 2008 ציין נשיא ארצות הברית ה-44 ברק אובמה כי השיר "Ready or Not" הוא השיר האהוב עליו בכל הזמנים בראיון שהעניק למגזין בלנדר.

וידאו קליפ
----------

הווידאו קליפ המלא של השיר נחשב לאחד מהווידאו קליפים היקרים ביותר בכל הזמנים.

מצעדים ודירוגים
---------------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא | תואר |
|  אוסטריה | Ö3 Austria Top 40‏ | 17 |  |
|  אוסטרליה | מצעד הסינגלים האוסטרלי | 24 |  |
|  אירלנד | מצעד הסינגלים האירי | 2 |  |
|  ארצות הברית | בילבורד הוט 100 | 69 |  |
|  בריטניה | מצעד הסינגלים הבריטי | 1 |  |
|  גרמניה | GfK – טופ 100 | 8 |  |
|  הולנד | מצעד השירים ההולנדי | 3 |  |
|  נורווגיה | ווה גה ליסטה | 8 |  |
|  ניו זילנד | המצעד הניו זילנדי הרשמי | 8 |  |
|  פינלנד | YLE | 2 |  |
|  שוודיה | סוורייטופליסטן | 3 |  |
|  שווייץ | המצעד השווייצרי | 23 |  |

גרסאות כיסוי
------------

* להקת הרוק האמריקנית דה פריי ביצוע גרסת כיסוי של השיר באלבומם Scars & Stories.

קישורים חיצוניים
----------------

* מידע על היצירה "Ready or Not" באתר מיוזיק בריינז
* סרטון השיר "Ready or Not" באתר יוטיוב

הערות שוליים
------------

1. ↑  Music Picks From Obama, McCain : NPR

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 8449dc83-d2cd-37f8-8c7d-fdace7a6642d

 |
**פרקה** (שם מדעי: ***Perca***) הוא סוג של דג ממשפחת הפרקתיים שבסדרת הדקראים, על שמו נקרא שמה המדעי של הסדרה ("Perciformes" - דמויי פרקה).

מאפיינים
--------

דגי הפרקה הם דגים קטנים יחסית, באורך של עד 60 סנטימטרים והם בעלי סנפיר גבי פרוק בעל 5 או 6 קוצים. הם בעלי פיות גדולים והם טורפים הניזונים מחסרי חוליות מימיים ומדגים קטנים מהם. בתורם הם נטרפים בידי לוטרות, עופות מים כמו שלדגיים ודגים אחרים כמו זאבי נהרות.

דגים אלה חיים במים מתוקים או מים מליחים בעומקים רדודים, באירופה, סיביר, מזרח אסיה ובארצות הברית והם מסתגלים לאקלימים ממוזגים.

מינים
-----

* פרקה צהובה (*Perca flavescens*)
* פרקה או פרקה מצויה (*Perca fluviatilis*)
* פרקת בלחש (*Perca schrenkii*)

קישורים חיצוניים
----------------

ויקישיתוף מדיה וקבצים בנושא **פרקה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |

* פרקה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536097305171
* NKC: ph683598

 |
פרופסור **קלוד אקה** (אנגלית: **Claude Ake**; ‏18 בפברואר 1939 – 7 בנובמבר 1996) היה מדען מדינה ניגרי. 

אקה קיבל תואר דוקטור באוניברסיטת קולומביה, בשנת 1966. ובמהלך חייו החזיק במשרות אקדמיות במוסדות אקדמיים בעולם, לרבות אוניברסיטת ייל בארצות הברית, אוניברסיטת ניירובי בקניה, אוניברסיטת דאר א סלאם בטנזניה ואוניברסיטת פורט הארקורט בניגריה. הוא היה פעיל בפוליטיקה של מולדתו, ניגריה, אך השיג את פרסומו בשל עבודתו בנוגע להתפתחות הבינלאומית והדמוקרטיה. הוא היה מומחה לענייני אפריקה והביע דאגה מהשפעות הליך הגלובליזציה על היבשת האפריקנית ועל הדמוקרטיה בעולם. 

אקה נהרג בתאונת מטוס בטיסה בין פורט הרקורט ולגוס.

קישורים חיצוניים
----------------

* מאמר על אקה ב"מאגר מידע אפריקה"
* הספד באתר אוניברסיטת ייל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007280658105171
* BnF: cb120837493 (data)
* GND: 170005208
* ISNI: 0000 0001 0923 8793
* LCCN: n81112548
* NKC: ola2004161428
* NTA: 06909179X
* SNAC: w6gf4bgk
* SUDOC: 029152313
* VIAF: 91228110
* WorldCat: lccn-n81112548

 |
פירוש נוסף ערך זה עוסק במוסף סאטירי. אם התכוונתם למשמעות אחרת, ראו דבר אחר (פירושונים).
הלוגו של דבר אחרהלוגו של דבר אחר
"**דבר אחר**" היה מוסף סאטירי של עיתון "דבר", שהופיע מיולי 1983 עד אוגוסט 2004 (החל מ־1994 במוסף השבת של ידיעות אחרונות). "דבר אחר" הופיע אחת לשבוע, תחילה ביום רביעי ואחר כך ביום שישי. עד שעבר ל"ידיעות אחרונות" היה המוסף בשחור לבן; אחרי המעבר הופיע בצבע.

הקטעים הסאטיריים ב"דבר אחר" היו בדרך כלל בדמות פרודיה על מדורים אחרים בעיתונות, כגון מדורי החדשות, מאמר המערכת, פינת החידות והתשבצים, מכתבים למערכת ומודעות. לעיתים נכללה פרודיה נוספת, כגון פרודיה על הספר "הילד הזה הוא אני", שבו נכתבים השירים מפיו של ילד פלסטיני.

הכותבים הראשיים במדור היו: יאיר גרבוז, שלמה ניצן, דני קרמן, תומר קרמן, אביב אלחסיד ותרזה איזנברג. בשנים הראשונות כתבו בו גם יצחק בן נר ואהרן שמי. בנוסף, כתבו בו במשך השנים: אלי שרייבר, חיים באר, חנה רוט, דודו גבע, יוני להב ועוד.

רוב הכותבים היו בעלי השקפות שמאלניות, אולם הוא לגלג על שלל המפלגות והאישים הפוליטיים. המטרות הקבועות שלו היו פוליטיקאים, בעיקר מהימין והחרדים, שחיתות, לאומנות ועוד.

שם המוסף, "דבר אחר" הוא משחק מילים, הרומז מחד על האכסניה שבה התפרסם ("דבר"), ומאידך רומז בהתרסה לכינוי של בשר חזיר. החזיר נרמז גם בנזם המופיע בלוגו באות האחרונה, ורומז לביטוי "נזם זהב באף חזיר". במרכז הלוגו מופיעה דמותה של מדוזה מהמיתולוגיה היוונית.
מעל ללוגו נכתבה תמיד תחילת הסיסמה המרקסיסטית "פועלי כל העולם - התאחדו!" (שנלקחה מהמניפסט הקומוניסטי) עם תוספת שונה מזו המקורית (כמו: פועלי כל העולם – אם לא ב־אחד במאי אז בעשירי בו; פועלי כל העולם – שובו הביתה, אבא ואמא סולחים לכם).
התאריך שהופיע מתחת ללוגו היה התאריך העברי (מאוחר יותר נכתב הלועזי).

בשנת 1990, בעת שהתחולל התרגיל המסריח, צוירה במוסף קריקטורה שתקפה בצורה חריפה את כניעתה של מפלגת העבודה והליכוד לדרישות המפלגות החרדיות - נראתה שם לשון שמלקקת ישבן. בעקבות מחאות חריפות, פרסמה עורכת דבר חנה זמר תגובה שבוע לאחר מכן שבה הביעה התנצלות; עורכי '"דבר אחר" סירבו להתנצל, וכתבו באופן יוצא דופן מאמר רציני בזכות חופש הביטוי. 

ב-1993 זכו שלמה ניצן, יאיר גרבוז, דני קרמן ותרזה אייזנברג בפרס סוקולוב לעיתונות כתובה, על "דבר אחר".

קטע מ"דבר אחר" בשנותיו הראשונות, הלועג לשהיית צה"ל בלבנון ולהעלאת המיסים על יציאה לחו"ל
"דבר אחר" היה העיתון הסאטירי שהופיע במשך הזמן הארוך ביותר (מעל 20 שנה) מבין העיתונים הסאטיריים בישראל. 

עיתונים סאטיריים שקדמו לו היו: "ציפור הנפש" (שכתבו בו דן בן אמוץ, חיים חפר, שמעון צבר ועמוס קינן מ־1964 עד 1965) ו־"ZOO הארץ" (של אפרים סידון, קובי ניב, ב. מיכאל וחנוך מרמרי) שיצא בתוך "העולם הזה" באמצע שנות ה־70 ולקט ממנו יצא בספר "ZOOארץ ZOO?".

לאחר שנפסקה הוצאת המוסף, החל "דבר אחר" להופיע באתר אינטרנט בעריכת תומר קרמן, בנו של דני קרמן, אך גם אתר זה פסק להופיע.

מהמוסף יצאו לאור ארבעה קבצים:

* "דבר אחר", 1986 (הוצאת זמורה ביתן)
* "דבר אחר לגמרי", 1988 (הוצאת עם עובד)
* "אחיתופל בגבעה", 1990 (הוצאת עם עובד)
* "דבר אחר - הספר הרביעי", 1994 (ספרית מעריב)

קישורים חיצוניים
----------------

* דבר אחר באינטרנט
* דבר אחר, בלקסיקון "העין השביעית" לתקשורת ועיתונות
* דבר אחר, הגיליון הראשון, דבר, 13 ביולי 1983
* יצחק בן-נר, ‏דבר אחר לגמרי, באתר מעריב אונליין, 9 באוגוסט 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008707566005171
* LCCN: n92001178
* VIAF: 182739580
* WorldCat (עם VIAF): 182739580

 |
**דייוויד שון פיזדייל** (באנגלית: **David Sean Fizdale**; נולד ב-16 ביוני 1974 בלוס אנג'לס, קליפורניה, ארצות הברית) הוא מאמן כדורסל אמריקאי. בין השנים 2008–2016 שימש כעוזר מאמן במיאמי היט עימה זכה בשתי אליפויות. בין השנים 2016–2017 כיהן כמאמנה הראשי של קבוצת ממפיס גריזליס, ובין השנים 2018–2019 אימן את ניו יורק ניקס.

ביוגרפיה
--------

למד באוניברסיטת סן דייגו תואר ראשון בתקשורת ובסוציולוגיה ושיחק בנבחרת הכדורסל של האוניברסיטה, ובהמשך היה שם עוזר מאמן. את הקריירה ב-NBA החל כעוזר מאמן בגולדן סטייט ווריורס ולאחריה באטלנטה הוקס. את עיקר פרסומו קיבל כעוזרו של אריק ספולסטרה במיאמי היט, בה היה אחראי בעיקר על משחק ההתקפה של הקבוצה שבה שיחקו לברון ג'יימס, דווין וייד וכריס בוש. הקבוצה הגיעה לארבעה גמרים רצופים וזכתה בשתי אליפויות.

### ממפיס גריזליס

בעונת 2016/2017 מונה למאמנה הראשי של ממפיס גריזליס במקום דייוויד ייגר שאימן אותה במשך שלוש עונות. כמאמן ממפיס הוביל את הקבוצה למקום השביעי במערב. בפלייאוף הם התמודדו נגד סן אנטוניו ספרס שניצחה את שני המשחקים הראשונים בסדרה, במסיבת העיתונאים לאחר ההפסד התלונן פיזדייל על השיפוט וטען ששחקניו אינם מקבלים את הכבוד הראוי מהשופטים, שחקנים הספרס זכו ל-32 זריקות עונשין ושחקניו 15 בלבד. הנאום הכעוס שלו עורר הדים ודיונים, הליגה קנסה אותו בשלושים אלף דולר בעקבותיו אך שחקני ממפיס הודיעו שהם ישלמו את הקנס בעבורו. את שני המשחקים הבאים בסדרה ניצחה ממפיס אך הפסידה בסופה 2–4. בנובמבר 2017 פוטר מממפיס לאחר רצף הפסדים.

### ניו יורק ניקס

במאי 2018 מונה למאמן ניו יורק ניקס, אך כבר לאחר 22 משחקים בעונת 2019/2020, בהן רשמה הקבוצה מאזן שלילי 4–18, פוטר מהתפקיד.

קישורים חיצוניים
----------------

ויקישיתוף מדיה וקבצים בנושא **דייוויד פיזדייל** בוויקישיתוף

* פרופיל, באתר Sports-Reference
* המאמן – דייוויד פיזדייל / רועי ויינברג באתר הופס
* Coaching In Memphis / הלל הורוויץ באתר הופס
* סער גיט, זה העוזר גדול יהיה / בלוג ה-NBA, באתר ynet, 27 באפריל 2017

הערות שוליים
------------

1. ↑  מערכת וואלה! ספורט‏, דיווח: דייויד פיזדייל סיכם כמאמן ממפיס, באתר וואלה!‏, 26 במאי 2016
2. ↑  nrg ספורט, צפו: מאמן ממפיס תקף בחריפות את השופטים, באתר nrg‏
3. ↑  מערכת וואלה! ספורט‏, אחרי מעט יותר משנה: דייויד פיזדייל פוטר מממפיס, באתר וואלה!‏, 28 בנובמבר 2017
4. ↑  הניקס מפטרים את פיזדייל, באתר הקבוצה, 7 בדצמבר 2019
**דבקיים** או **רמורות** (שם מדעי: Echeneidae) היא משפחה של דגים מסדרת הדקראים החיים בכל הימים והאוקיינוסים בעודם נצמדים לגופם של יצורי ים אחרים גדולים יותר. במשפחה זו 3 סוגים בהם 8 מינים החיים באזור האוקיינוסים הטרופיים או הממוזגים והימים הרדודים.

אורכם של הדבקיים 7-75 ס"מ והם בעלי גוף מוארך, צבעים לבנים עם פסי צד כהים ומעל מצחם המוארך, במקום סנפירי גב ישנה כרית יניקה העוזרת לדג להיצמד למינים אחרים. הם נצמדים למינים אחרים ומשייטים איתם לאורך איפה שהם נמצאים וגם מנקים אותם. הם ניזונים משיירי ארוחות הפונדקאים שלהם וכן מפלנקטון ויצורים אחרים שהם תופסים במים. הם לא מזיקים למינים המארחים שלהם.

הם נצמדים למגוון חיות ים כמו לווייתנים, כרישים, מנטות, דגים גדולים כמו טונה או דג חרב, תחש המשכן, צבי ים ולעיתים אפילו לצוללנים. לעיתים הם גם צוללים עם מארחיהם לעומק.

מיון
----

* משפחה **דבקיים** (Echeneidae)
	+ סוג *Echeneis*
		- מין דבק נצמד (*Echeneis naucrates*)
		- מין *Echeneis neucratoides*
	+ סוג ומין יחיד *Phtheirichthys lineatus*
	+ סוג *Remora*
		- מין דבקית חיוורת (*Remora albescens*)
		- מין דבק דרומי (*Remora australis*)
		- מין דבק רב-קרני (*Remora brachyptera*)
		- מין *Remora osteochir*
		- מין דבק מובהק (*Remora remora*)

קישורים חיצוניים
----------------

ויקישיתוף מדיה וקבצים בנושא **דבקיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* דבקיים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531643705171
* LCCN: sh85112794

 |
**דייוויד אנתוני פאוסטינו** (באנגלית: **David Anthony Faustino**; נולד ב-3 במרץ 1974) הוא שחקן וראפר אמריקאי, ידוע בעיקר בשל תפקידו כבאד באנדי בסדרה נשואים פלוס וכמדובב דמותו של מאקו בסדרת האנימציה "האגדה של קורה".

חייו ועבודתו
------------

פאוסטינו נולד בלוס אנג'לס קליפורניה ב-3 במרץ 1974, בנם של קיי פרימן ורוג'ר פאוסטינו. אביו, רוג'ר, היה יצרן חליפות. לדייוויד שני אחים. אחיו החורג מנישואיה הקודמים של אמו, ג'ף לייבר, גם הוא שחקן פעיל. אחיהם הצעיר, מייקל, הופיע במספר פרקים בסדרה נשואים פלוס, לרבות בפרק שדייוויד עצמו כתב בשם T\*R\*A\*S\*H (ז\*ב\*ל באנגלית).

הופעתו הראשונה על המסך הקטן הייתה בגיל שלושה חודשים, כאשר הופיע בתוכנית מיוחדת של לילי טומלין. מאז לא הופיע בטלוויזיה עד לשנות השמונים. הוא שיחק בבית קטן בערבה, וכן היה בהופעות אורח בסדרות כמו קשרי משפחה וספינת האהבה. בשנת 1987 החל לשחק בסדרה שפרסמה אותו - נשואים פלוס, בתפקיד באד באנדי (בנם של אל ופגי באנדי). בסדרה זו כיכב במשך 257 פרקים, מה-5 באפריל 1987 כאשר הסדרה שודרה לראשונה ועד ל-9 ביוני 1997.

ב-2001, פאוסטינו שיחק בסרט "10 Attitudes".

כמו כן כיכב גם במספר פרקים בסדרות כמו פרקר לואיס ומד טי.וי ובסרט משפחת אדמס החדשה. בשנת 2012 דיבב את דמותו של מאקו כשף האש בסדרה האגדה של קורה.

חייו האישיים
------------

לאחר שנפגשו במרכז רוחני בלוס אנג'לס ויצאו במשך חמש שנים, דייוויד ואנדראה אלמר התחתנו ב-24 בינואר 2004. הזוג נפרד במאי 2006. הוא סירב לשלם לה דמי מזונות ודרש גט ב-6 בפברואר 2007. 

בחודש מאי 2007 דייוויד נעצר בגין אחזקה לא חוקית של מריחואנה. התיק שנפתח לו נסגר לאחר שהסכים להשתתף בתוכנית לגמילה מסמים. 

הוא בעלים של מועדון לילה בלוס אנג'לס בשם "בליסטיקס", כפי שמו של אלבום הראפ שלו.

לקריאה נוספת
------------

* יערה יעקב, "באד באנדי" יתארח בסדרה "משפחה מודרנית", באתר ynet, 19 בדצמבר 2012
* רותה קופפר, איחוד צפוי וסדרת המשך ל"נשואים פלוס", באתר הארץ, 13 בספטמבר 2014
* בן זגגי, להרים מסך: RTL תחת חקירה, באד באנדי מחפש כיוון, באתר nrg‏, 30 ביוני 2009

קישורים חיצוניים
----------------

ויקישיתוף מדיה וקבצים בנושא **דייוויד פאוסטינו** בוויקישיתוף
* 

* אתר האינטרנט הרשמי של דייוויד פאוסטינו
* דייוויד פאוסטינו, ברשת החברתית פייסבוק

* דייוויד פאוסטינו, ברשת החברתית טוויטר

* דייוויד פאוסטינו, במסד הנתונים הקולנועיים IMDb (באנגלית)

* דייוויד פאוסטינו, באתר AllMovie (באנגלית)

* דייוויד פאוסטינו, באתר Rotten Tomatoes (באנגלית)

* דייוויד פאוסטינו, במסד הנתונים הקולנועיים KinoPoisk (ברוסית)

* דייוויד פאוסטינו, באתר MusicBrainz (באנגלית)

* דייוויד פאוסטינו, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14176550q (data)
* GND: 140538534
* ISNI: 0000 0001 1460 5682
* LCCN: nr2004028787
* MusicBrainz: e036a700-0d8d-4434-b605-f699612df132
* VIAF: 36871482
* WorldCat: lccn-nr2004028787

 |
חיילים אוסטרים בעלי מדים לבנים וצבע מכפלת כחול, המשייך אותם לרגימנט הרגלים הרביעי.
**צבע מכפלת** (באנגלית: **Facing colour**) היא טכניקה הנהוגה במדי צבאות אירופה, לפיה הדפנות והקפלים בג'אקט המדים הם בצבע שונה מצבע הג'אקט, מה שהתפתח לכדי שיטה מורכבת לזיהוי שיוך הלובש ליחידה צבאית מסוימת.

תחילה השוני בצבע נבע מאופן תפירת המדים כאשר הבטנה הייתה בצבע אחר. במהלך המאה ה-18 מדינות רבות באירופה החלו לייצר מראש מדים עם צבע בטנה שונה ליחידות שונות, לחלופין צבע המכפלת סימל סוג יחידה או מעמד מיוחד של היחידה (כגון יחידת משמר). המסורת הזו הפכה לנפוצה ומורכבת עד כדי כך שבשדה הקרב היה ניתן לזהות את היחידה והמקצוע של כל חייל ביחידה, על פי שילוב צבע המכפלת וצבע המדים שלו. למעשה צבע המכפלת הפך לאלמנט משלים למדים הצבעוניים של המאה ה-18 ומחצית המאה ה-19, החשיבות הצבאית של זיהוי חיילים בשדה קרב נבע מאופי הלחימה בתקופת אבק השריפה, נוכח הראות המוגבלת על ידי ענני העשן שיצרו המוסקטים הראשונים.

לקראת סוף המאה ה-19 צבאות רבים החלו לזנוח את המדים הצבעוניים לטובת מדים משתלבים יותר בסביבה (צבע ירוק או חאקי), זאת נוכח התקדמויות בטכנולוגיית הנשקים שהפחיתו את פליטת העשן, כך שהצורך לזהות את החיילים ירד והחל צורך להסוותם. מאותה הסיבה נעלמו גם צבעי המכפלת כחלק ממדי השירות והקרב, אך עם זאת השימוש בצבעי מכפלת נמשך גם כיום במספר צבאות על גבי מדים יצוגיים ומדי שרד.

כיום ישנם מספר צבאות ברחבי העולם שעושים שימוש בצבעי מכפלת על גבי מדי שרד, אך בדרך מודרנית יותר, שכן לרוב מדובר בצבע המופיע בצווארון המדים ובקצוות השרוולים (ידה) ולא בכפל של ממש.

דוגמאות היסטוריות
-----------------

* חייל מרגימנט הרגלים השמיני (של המלך), בריטניה, 1742
* חייל מרגימנט הרגלים המלכותי, בריטניה, 1742
* גרנדיר ווולטיגר צרפתיים, 1808
* יגר הולנדי, 1815

דוגמאות כיום
------------

* חיילי רגימנט ברמודה המלכותי, הצבא הבריטי
* חיילי משמר הכבוד, גאנה
* חיילי משמר הגרנדירים, הצבא הבריטי
* חיילי רגימנט הפרשים השישי, פורטוגל

ראו גם
------

* ואפנפרבה
* טלאי צווארון
**צבע שמן נמסך במים** (באנגלית: **Water Miscible Oil Paint**) הוא סוג של צבע שמן לשימוש אמנים, אשר ניתן לערבוב עם מים למטרות דילול וניקוי. לאחר שהמים מתאדים והצבע מתייבש, שכבת הציור חסינת מים. ניתן להשתמש בצבע שמן נמסך במים גם עם ממיסים רגילים, כגון טרפנטין, בכל שלבי הציור.

תכונות
------

צבעי שמן הנמסכים במים בנויים מפיגמנט וחומר קישור (Binder). בצבע שמן רגיל, חומר הקישור הוא שמן פשתן, ואילו בצבע שמן נמסך במים חומר הקישור שונה ברמה המולקולרית. החומר החדש דומה במרבית תכונותיו לשמן, אך המולקולות נמשכות בחלקן למים ובחלקן לשמן, בדומה לחומר מתחלב. על כן, הצבע אינו נפרד כאשר הוא במגע עם מים. בעת ערבוב עם צבעי שמן רגילים, מאבד הצבע המתקבל את תכונת הנמסכות במים, שכן שמן הפשתן מצבע השמן הרגיל יגרום להיפרדות. לא ניתן לערבב מנגד צבע שמן נמסך במים עם צבעי אקריליק או צבעי מים, על פי הוראות היצרנים. זמן הייבוש דווח כדומה לזה של צבעי שמן, ולעיתים אף מהיר יותר.

יצרנים
------

נכון לשנת 2008, ארבעה יצרנים גדולים מייצרים צבעי שמן נמסכים במים.

* Grumbacher: המותג הוא "Max Artists' Oil Colors". היצרן טוען לבלעדיות וראשוניות על הפקת צבע שמן נמסך במים, ולטענתו הוא בעל הפטנט. מבוסס על שמן פשתן ושמן חמניות.
* HK Holbein: המותג הוא "Duo Aqua Oil", העושה שימוש בזרז (Activator) מיוחד, שעם התזתו על שבע השמן משנה את תכונותיו והופך אותו לבר-ערבוב במים.
* Royal Talens: תחת המותג "Van Gogh H2Oil", מבוסס שמן צמחי.
* Winsor & Newton: תחת המותג "Artisan Water Mixable Oil Color". השמן מבוסס שמן פשתן שעבר שינוי.

תגובות צרכנים
-------------

צבעי שמן הנמסכים במים הם מוצר חדש, שיצא לשוק לראשונה בשנות ה-2000. התגובות היו מעורבות, אך ברוב המקרים אמנים שנמנעו מצבעי שמן בשל ריחם החריף של חומרי הדילול העדיפו להשתמש בצבעים אלו. כיום נתח השוק של צבעי שמן נמסכים במים אינו גדול, בשל מיעוט יחסי של יצרנים, ותחרות על נתח השוק מצד צבעי שמן וצבעי אקריליק וגואש כאחד.

הערות שוליים
------------

1. ↑  Grumbacher Max Water Miscible Oil Colors - Max Color Selection Chart
**אריוך** היה **רב הטבחים** של נבוכדנצר, ונזכר בספר דניאל. רב הטבחים במקרא פירושו, האדם הממונה על הוצאות להורג מטעם המלך. בספר בראשית מופיע אדם נוסף בשם אריוך, אך אינו קשור לזה של נבוכדנצר.

התיאור בתנ"ך
------------

נבוכדנצר חולם חלום, שוכח אותו, ומחפש בחכמי בבל אדם שיזכיר לו את החלום, ויפתור אותו. הוא מאיים שאם לא יאמרו ויפתרו לו את החלום, יוציא את כולם להורג ואת בתיהם יחריב. החכמים נושאים ונותנים איתו, עד שבסוף אומרים לו שאינם יכולים לעשות זאת. נבוכדנצר זועם ומורה להרוג את כל החכמים, ובכללם דניאל וחבריו.

כשפוגש דניאל את אריוך רב הטבחים שהולך להוציאו להורג, הוא שואל אותו על מה יצא קצף נבוכדנצר, שהוא רוצה להרוג את כולם, ואריוך מספר לו את השתלשלות הדברים. 

דניאל הולך למלך ומבקש ממנו ארכת זמן, לנסות לפתור את חלומו. משניתנה לו ההזדמנות הוא הולך לביתו, ומספר לחבריו כדי שיתפללו יחד איתו, שיוודע לו החלום. בחלום הלילה מגלים לו מהשמים את החלום ופשרו.

לאחר גילוי החלום, פונה דניאל אל אריוך, ומבקש ממנו לעצור את ההרג של חכמי בבל, בגלל שהוא יודע את פשר החלום. אריוך מכניס את דניאל במהירות אל נבוכדנצר, ואומר לו שמצא איש מבני גלות היהודים, שיוכל לפתור את חלומו. דניאל פותר בהצלחה את החלום.

משמעות השם
----------

### פרשנות מסורתית

הפרשנים המסורתיים בספר דניאל אינם מפרשים את משמעות השם. פרשנויות על השם, מופיעות בספר בראשית לגבי מלך אלסר, ששמו אף-הוא היה, אריוך. אריוך זה על פי המדרש היה גם בבלי, כך שניתן להחיל את פרשנות השם על שני האנשים. יש המקשרים בין השם אריוך לגבורה, ואומרים כי הוא קשור סמנטית ל"אריה", או ל"אורך", ויש אומרים שהמילה אריוך, קשורה למילה "ריכא" שפרושה מלכות. האמורא שמואל היה מכונה אריוך בשל בקיאותו בדיני ממונות, שהיה פוסק בהם כמלך.

### במחקר המודרני

מקור השם אריוך הוא חורי. השם דומה מבחינה לשונית לשמות הנזכרים בתעודות ממארי. השם אריוך אינו שכיח ומופיע פעמים אחדות בכתבי היתדות. לדעות אחרות מקור השם אירני.

קישורים חיצוניים
----------------

* הערך אריוך(הקישור אינו פעיל) באנציקלופדיה המקראית

הערות שוליים
------------

1. ↑  במקור בספר דניאל נכתב בארמית: **רב טבחיא**
2. ↑  ספר דניאל, פרק ב', פסוקים י"ד–כ"ה
3. ↑  ספר דניאל, פרק ב', פסוק י"ד רש"י; ספר מלכים ב', פרק כ"ה, פסוק ח' תרגם יונתן בן עוזיאל את המילים "נבוזראדן רב-טבחים" - "נבוזראדן רב קטוליא"
4. ↑  ספר בראשית, פרק י"ד, פסוק א'
5. ↑  דעת המדרש שזכר את החלום, אך לא רצה לומר אותו לחכמים, כדי שלא ימציאו פתרון שאינו אמיתי (מדרש תנחומא מקץ ד')
6. ↑  כל התיאור בספר דניאל, פרק ב', פסוקים א'–י"ג
7. ↑  ספר דניאל, פרק ב', פסוקים י"ד–ט"ו
8. ↑  מדרש תנחומא מקץ ד'
9. ↑  ספר דניאל, פרק ב', פסוקים י"ז–כ"ג
10. ↑  ספר דניאל, פרק ב', פסוקים כ"ד–כ"ה
11. ↑  בראשית רבה מ"ב ד'
12. ↑  תלמוד בבלי נג ע"א, פירוש בעלי התוספות
13. ↑  "אריוך דהוה אריך בגיובריא" (תרגום יונתן בן עוזיאל) אורך בהקשר זה משמעותו כוח, ריבוי, וכדומה
14. ↑  תלמוד בבלי בבא בתרא ד' ע"א,וכן מסכת שבת דף נ"ג ע"א ברש"י
15. ↑  מסכת שבת דף נ"ג ע"א ברש"י
16. ↑  פנחס ארצי, **עולם התנ"ך: בראשית**, תל אביב, דוידזון עתי, 1993, עמ' 103.
17. ↑  רן צדוק, **עולם התנ"ך:דניאל**, תל אביב, דוידזון עתי, 1997, עמ' 33.
18. ↑  המידע מופיע בקישור למטה לערך "אריוך" באנציקלופדיה המקראית
**אירינה איגורבנה אנטוננקו** (ברוסית: **Ири́на И́горевна Анто́ненко**; נולדה ב-1 בספטמבר 1991) היא דוגמנית ושחקנית רוסייה, זוכת תחרות מיס רוסיה לשנת 2010.

ביוגרפיה
--------

אנטוננקו נולדה ביקטרינבורג להורים שעבדו במשטרה, במהלך לימודיה בבית הספר השתתפה לראשונה בתחרות יופי.

בשנת 2009 זכתה בתואר "מיס יקטרינבורג" ולאחר מכן עברה למוסקבה על מנת להתחרות בתחרות הלאומית, היא הוכתרה כמיס רוסיה 2010. לאחר זכייתה היא החלה לדגמן למעצב האופנה הגרמני פיליפ פליין והשתתפה בתצוגות אופנה של מספר מעצבים ברוסיה, היא ייצגה את רוסיה בתחרות מיס תבל 2010, שם עלתה לשלב חמש עשרה המועמדות הסופיות.

בשנת 2011 השתתפה אנטוננקו בגרסה הרוסית של התוכנית "רוקדים עם כוכבים". באותה שנה הופיעה בסרט "שעת האופל" המהווה הפקה משותפת רוסית-אמריקאית. 

בשנת 2022 שיחקה במותחן האקשן "*Gasoline Alley*" בכיכובו של ברוס ויליס.

קישורים חיצוניים
----------------

ויקישיתוף מדיה וקבצים בנושא **אירינה אנטוננקו** בוויקישיתוף
* 

* אתר האינטרנט הרשמי של אירינה אנטוננקו
* אירינה אנטוננקו, ברשת החברתית אינסטגרם

* אירינה אנטוננקו, במסד הנתונים הקולנועיים IMDb (באנגלית)

הערות שוליים
------------

1. ↑  Irina Antonenko from Urals crowned Miss Russia 2010, *news.az*, ‏10 במרץ 2010 (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1147717001
* VIAF: 3217151304654449460002
* WorldCat (עם VIAF): 3217151304654449460002

 |
באפריל 2006, להקת הרוק האלטרנטיבי האנגלייה אמברייס (בתמונה על הבמה) הפכה לראשונה בראש מצעד האלבומים הדיגיטליים הבריטי, עם אלבומה *This New Day*.
**מצעד האלבומים הדיגיטליים הבריטי** (באנגלית: **UK Album Downloads Chart**) מפורסם על ידי חברת המצעדים הרשמית (OCC) מטעם תעשיית המוזיקה. מאז יולי 2015, הספירה נמשכת במהלך כל שבוע מיום שישי עד חמישי, כאשר תאריך המצעד נתון ביום חמישי העוקב אליו. המצעד הונפק באפריל 2006 כדי להתאים להחלטת ה-OCC לכלול מכירות של הורדות אלבומים במצעד האלבומים הבריטי. האלבום הראשון שהגיע לראש מצעד ההורדות היה *This New Day* של אמברייס.

המצעד מתפרסם ב-*Music Week*, *UKChartsPlus* ובאתר הרשמי של ה-OCC, כאשר הראשון כולל את 75 השירים המובילים ואת ה-100 המובילים בשני הגופים האחרונים. המצעד מתבסס רק על מכירות של הורדות דיגיטליות קבועות; כלומר הורדות אלבומים בחנויות מוזיקה מקוונות ללא מנוי.

ראו גם
------

* מצעד הסינגלים הדיגיטליים הבריטי

קישורים חיצוניים
----------------

* אתר האינטרנט הרשמי של מצעד האלבומים הדיגיטליים הבריטי

הערות שוליים
------------

1. ↑  Official Album Downloads Chart Top 100 | Official Charts Company, www.officialcharts.com (באנגלית)
2. ↑  Dave West, Album chart allows downloads from Sunday, Digital Spy, ‏2006-04-09 (ב־British English)
3. ↑  Nielsen Business Media Inc, **Billboard**, Nielsen Business Media, Inc. 2006-04-22. (באנגלית)
4. 1 2  Official Singles Downloads Chart Top 100 | Official Charts Company, www.officialcharts.com (באנגלית)
**TV5Monde** (נודעה בעבר בשם **TV5**) היא רשת טלוויזיה צרפתית ששידוריה נקלטים במדינות רבות בעולם. לדברי הרשת, היא נמנית, יחד עם CNN ו-MTV, ברשימת שלוש הרשתות הגלובליות הגדולות ביותר.

היסטוריה
--------

הרשת החלה לפעול ב-2 בינואר 1984, בשם TV5, ושדרה בחמישה ערוצים: שלושה בצרפת, אחד בשווייץ ואחד בבלגיה (חמישה ערוצים אלה הם המקור לספרה 5 בשם הרשת). ב-18 בדצמבר 1985 נמנתה הרשת עם ארבעת ערוצי הכבלים הראשונים בצרפת. ב-1 בספטמבר 1988 החלה לפעול רשת "TV5 Québec Canada" בקנדה, וב-1991 החלה לפעול "TV5 Afrique". בינואר 1992 עברה הרשת שינוי נרחב, שכלל מיתוג מחדש בשם TV5Monde, שבה להדגיש את אופייה כרשת גלובלית. הרשת המשיכה להרחיב את שידוריה, לאמריקה הלטינית, לאסיה, לארצות הברית ולמזרח התיכון. ב-1999 פיצלה הרשת את פעילותה באירופה לשתי חטיבות: TV5 France Belgique Suisse פנתה למדינות הדוברות צרפתית באירופה, ו-TV5 Europe פנתה לכל יתר מדינות אירופה.

ב-8 באפריל 2015 הותקפה הרשת בידי האקרים ששייכו עצמם למדינה האסלאמית, ובמתקפת סייבר, שכללה חדירה לרשת המחשבים הפנימית של החברה, השביתו את שידורי הרשת למשך שלוש שעות, והשתלטו על פעילות הרשת בפייסבוק ובטוויטר.

בישראל הערוץ משודר ב-yes ובפרטנר TV.

קישורים חיצוניים
----------------

ויקישיתוף מדיה וקבצים בנושא **TV5Monde** בוויקישיתוף
* 

* אתר האינטרנט הרשמי של TV5Monde (בצרפתית)
* TV5Monde, ברשת החברתית פייסבוק

* TV5Monde, ברשת החברתית טוויטר

* TV5Monde, ברשת החברתית אינסטגרם

* TV5Monde, סרטונים בערוץ היוטיוב

הערות שוליים
------------

1. ↑  AFP, האקרים מדאעש החשיכו את ערוץ TV5Monde, באתר ynet, 9 באפריל 2015  
Frantz Vaillant, TV5MONDE touchée au cœur, TV5Monde, 09 AVR 2015 - הודעת הרשת על המתקפה נגדה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007409344405171
* BnF: cb12430333j (data)
* GND: 4839980-2
* LCCN: no2008104022
* NLP: A30401835
* VIAF: 131284337
* WorldCat: lccn-no2008104022

 |
חבל הבאנאט ברומניה
מיקום מישור ברגאן ברומניה
**הגליות לברגאן** בוצעו ברומניה בתקופת השלטון הקומוניסטי בשנות החמישים של המאה ה-20, בימי מנהיגותו של גאורגה גאורגיו-דז'.

הוצאתה של יוגוסלביה מהקומינטרן בשנת 1948 הפכה את אזור הגבול שבין שתי המדינות לרגיש במיוחד בעיני המשטר הקומוניסטי הרומני. על פי הדגם הסובייטי, משרד הפנים הרומני הוציא ביום 15 במרץ 1951 צו בזו הלשון:

"שר הפנים יוכל, לפי החלטתו, להורות על העברתם מהמרכזים הצפופים של אותם אנשים שאינם יכולים להצדיק את שהייתם באותם מרכזים והעברתם מכל יישוב של אותם שהתנהגותם כלפי העם העמל מזיק לבניית הסוציאליזם ברפובליקה העממית הרומנית. לאותם אנשים ניתן יהיה לקבוע מגורי חובה בכל יישוב אחר".

הצו הזה הכין את הרקע הדרוש להגלייה שהייתה השנייה בגודלה לאחר הגליות ינואר 1945, כאשר 70,000 בני אדם, בעיקר גרמנים אתניים, הוגלו לברית המועצות. הפניית המוגלים לברגאן תאמה גם את הכוונה לפתח את חבל הארץ המפגר של מישור הברגאן תוך ניצול המוני הגולים. לפי מסמך המתוארך לשנת 1956 תוכנן "טיהור" הבאנאט מהמיעוטים, בעיקר מהגרמנים, הסרבים, הבולגרים והארומנים. כשלב שני של הטיהור הוצבו אותם שנחשבו ליסודות עוינים לקומוניזם, בעלי הקרקעות הגדולים, התעשיינים, פונדקאים, מסעדנים, פליטים מבסרביה וממקדוניה, חיילים לשעבר בצבא של גרמניה הנאצית, אזרחים זרים, אוהדים של טיטו, משתפי פעולה עם האויב בתקופת מלחמת העולם השנייה, אנשי צבא ואישי שלטון (השלטון הקודם) בדימוס, קרובי משפחה ואוהדים של מי שהוגדרו אנטי מהפכנים, פעילים למען זכויות האזרח ואנשי עסקים שהיו להם קשרים במערב.

בפעולה שהתחילה בליל 18 ביוני 1951 הוגלו 45,000 בני אדם שנלקחו מבתיהם והועברו לברגאן. ההעברה הצריכה 2,656 קרונות רכבת ו-6,211 משאיות.
בהשגחת שומרים המגורשים נדרשו להקים לעצמם בתים מלבנים ומבוץ בכ 18 כפרים.
למגורשים הותר לבסוף על ידי משטרו של גאורגיו -דז' לשוב ליישוביהם הקודמים כעבור 5 -6 שנים, בשנת 1956, בהשפעת השינויים לכיוון הדסטליניזציה בברית המועצות והפיוס עם טיטו באותה השנה. רובם ניצלו את ההיתר וחזרו לבנאט.

המנהיג הקומוניסטי הרומני לשעבר יון גאורגה מאורר הצהיר בשנת 1989: "לי לא נאמר אף פעם שהאיכרים הבאנאטים הוגלו לברגאן בגלל טיטו! לי נאמר שהוגלו איכרים שהתנגדו לקולקטיביזציה. נראה לי שזה היה עדיף על שליחתם לבית הכלא".

קישורים חיצוניים
----------------

* טיהור הבאנאט (ברומנית)
* סמרנדה וולטור, Istorie trăită, istorie povestită. Deportarea în Bărăgan - 1997
**ליובה אלמי** (13 בנובמבר 1899, יקטרינוסלב, האימפריה הרוסית – 25 בפברואר 1994, ישראל) היה משורר ישראלי.

ביוגרפיה
--------

נולד בשם יהודה (ליובה) שפוטינובסקי ביקטרינוסלב. בשנת 1919, הכיר את אברהם שלונסקי ובשנת 1921, עלה לארץ ישראל והצטרף לחבורת העמק שעסקה בבניין ארץ ישראל. באותה התקופה, שינה את שם משפחתו לאלמי ופרסם תחת שם זה את שירו הראשון 'הנודד' שיצא לאור בכתב העת הדים. בשנת 1927, הוציא לאור בהוצאת לקראת את ספר השירים "בשער". בין השנים 1929–1933, התגורר בבלגיה, צרפת, גרמניה ואוסטריה. עם שובו לארץ ישראל בשנת 1933, התקרב למפלגה הקומוניסטית הישראלית ועקב פעילותו הפוליטית, גורש באניה דרך צרפת לקובה על ידי שלטון המנדט בשנת 1937 ביחד עם אשתו לעתיד, שרה. כשהאניה עגנה במרסיי, החליטו ליובה ושרה לרדת ממנה ולעבור להתגורר בפריס. עם פרוץ מלחמת העולם השנייה, התגייס אלמי לצבא הצרפתי. במהלך המלחמה, עבר להתגורר בכפר בדרום צרפת ובשנת 1941 נולד בנו. לאחר המלחמה, חזר אלמי להתגורר בפריס ועסק בפרוונות. בשנת 1948, עבר לפולין, השתקע בורוצלב והמשיך לעסוק בפרוונות אך בשנת 1957, עקב גל אנטישמיות בפולין, חזר לישראל והשתקע בירושלים. בירושלים עבד כפקיד במכס. בשנת 1982, הוציא לאור את שיריו.

אלמי נפטר ב-25 בפברואר 1994.

יצירות
------

* בשער : מחזור שירים (ירושלים : "לקראת" תל אביב, תרפ"ז 1927)
* שיח לעם הרוסי בלשון אתה : פואמה (ירושלים : הוצאת "בדרך", תשכ"ח 1968)
* שירים ופואמות (רחובות : הוצאת ליובה אלמי, 1982)

הערות שוליים
------------

1. ↑  ליובה אלמי, לקסיקון הספרות העברית החדשה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307980905171
* ISNI: 0000 0000 6692 6018
* LCCN: n88210444
* VIAF: 31098021
* WorldCat (עם VIAF): 31098021

 |
המרכז העירוני למוסיקה ע"ש אלפרט
**המרכז העירוני למוסיקה ע"ש אלפרט** הוא מרכז המנוהל על ידי מנהל תרבות חברה ופנאי, אגף תרבות ואמנויות בעיריית ירושלים ונתמך על ידי הקרן לירושלים. במקום מתקיימת פעילות מוזיקלית עשירה ומגוונת, המקיפה את כל מגזרי האוכלוסייה בבירה - יהודים וערבים כאחד, ומהווה דוגמה לעשייה אמנותית באווירת הרמוניה ואחווה. המרכז נמצא בגיא בן הינום, למרגלות סינמטק ירושלים.

תולדות המרכז
------------

מבנה המרכז שימש כבית הכנסת של שכונת שמאעה בשנות ה-50 וה-60.

המרכז נוסד ב-1979 בתמיכת הקרן לירושלים והודות לתרומתם של המוזיקאי הרב אלפרט, אחיו דייב אלפרט ואחותם מימי פלדמן מארצות הברית. למרכז הם קראו על שם הוריהם - לואיס וטילי אלפרט. 

ייסודו הייתה התגשמות תוכניתו של ראש עיריית ירושלים דאז, טדי קולק, להקים מרכז מוזיקה שישרת במשותף את האוכלוסייה היהודית והערבית בעיר. בהמשך השנים, הוקמה במרכז תזמורת הנוער העירונית לכלי הנשיפה, אליה מגיעים נגני כלי נשיפה והקשה מרחבי ירושלים.

תלמידי המרכז בני כל הגילאים, רוכשים לעצמם הרגלים מוזיקליים הן כמבצעים והן כמאזינים. רבים מבוגרי המרכז הפכו למוזיקאים מקצועיים.

במקביל לפעילות המוזיקלית הענפה, מתקיימת גם פעילות חברתית וחינוכית נרחבת. במהלך כל שנת הפעילות מתקיימות סדנאות, קונצרטים מוסברים לתלמידי בתי ספר וקונצרטים ברחבי הארץ והעולם.

תחומי פעילות
------------

* שעורים פרטיים בכלי נגינה מערביים ומזרחיים
* תזמורות ילדים ונוער לכלי נשיפה - "גור", "כפיר" ו"לביא"
* הרכב ה"ביג בנד"
* תזמורת "הראל" לבוגרי תזמורות הנוער ונוספים (18 ומעלה)
* נושפי הגיא - תזמורת כלי נשיפה למבוגרים חובבים
* הרכב יהודי-ערבי
* הרכב צועני
* הרכבים קאמריים
* מקהלת ילדים יהודית-ערבית
* הרכב קלרינטים
* הרכב מוזיקת עולם ומוזיקה חסידית
* הרכב מתופפים
* פרויקט לימודי מוזיקה לגיל השלישי
* שיעורי סולפג' למתחילים
* שיעורים פרטיים בפיתוח קול
* חדר מחשבים - לימוד תאוריה והלחנה בהדרכת מורה, תוך שימוש בתוכנות מוזיקה
* "הריטון" - אולפן הקלטות מקצועי ומאובזר
* קונצרטים בין כותלי המוסד ומחוצה לו
* כתות אומן
* ספריית תווים ע"ש סגן אריאל עובדיה
* במרכז קיימת ספריית פרטיטורות ממוחשבת, המספקת תווים למנצחים ולנגנים ניתן למצוא בה מבחר רחב של יצירות במגוון סגנונות שונים היצירות כולן מעובדות לתזמורות כלי נשיפה

קישורים חיצוניים
----------------

* אתר המרכז
**שנת 4338: מכתבי פטרבורג** (ברוסית: **4338-й год: Петербургские письма**) הוא רומן משנת 1835 מאת ולדימיר אודוייבסקי. זהו רומן עתידני, שעלילתו מתרחשת בשנת 4338, שנה לפני שהשביט של ביאלה היה אמור להתנגש בכדור הארץ כפי שחושב בשנות ה-20 של המאה ה-19, אף על פי שהשביט נשרף מאוחר יותר במאה התשע עשרה. יצירה זו נתפסה במקור כחלק השלישי של טרילוגיה, שהייתה אמורה גם להציג תיאורים של רוסיה בתקופתו של פיוטר הגדול ובתקופה העכשווית של המחבר, בשנות ה-30 של המאה ה-19. החלק הראשון מעולם לא נכתב והחלק השני והעתידני נותרו לא גמורים. חלקים מהם פורסמו בשנת 1835 וב-1840, כאשר הגרסה המלאה ביותר הופיעה בשנת 1926.

העולם המתואר בעבודתו של אודוייבסקי דומה במובנים מסוימים לזה במאה ה-21 ובכל זאת שונה משמעותית מההווה בו אנו פוגשים כיום. חלק מההתקדמות הטכנולוגית הכלולה במכתבי פטרבורג הם נסיעות אוויר וחלל, טלפון, אקלים בשליטה מלאכותית ויכולת צילום. תרופות הזיות ואמת, בצורת משקאות גזיים ו"אמבטיות מגנטיות" המסירות צביעות מחיי החברה. בעתיד צפוי זה, רוסיה וסין הן מרכזי הכוח העולמי. רוסיה וסין איחדו את מאמציהן כדי למנוע התנגשות כדור הארץ עם כוכב לכת אחר. ברומן מתוארת סין כמי שחוותה "קיפאון קטלני" שהסתיים עם שלטונו של הין ג'ין במאה ה-39. הדמות הראשית של הסיפור היא למעשה סטודנט סיני, איפוליט צונגוייב, (לא דמות רוסית, כצפוי) שלומד ב"בית הספר המרכזי" של סנקט פטרבורג. מכתביו לחבריו לתלמידים מהווים את הרומן.

קישורים חיצוניים
----------------

* הטקסט המקורי כולל חלקים נוספים (ברוסית)
* תרגום אנגלי

הערות שוליים
------------

1. ↑  Cornwell, Neil. *Vladimir Odoevsky and romantic poetics: collected essays.* London, England: Berghahn Books, 1998.
2. ↑  Lukin, A. (2003). *The Bear Watches the Dragon: Russia's perceptions of China and the evolution of Russian-Chinese relations since the 18th century.* Armonk, NY: M. E. Sharpe, Inc.
**דמיטרי איוואנוביץ' ריאבישב** (ברוסית: **Дми́трий Ива́нович Ря́бышев**; 23 בפברואר 1894 - 18 בנובמבר 1985) היה מפקד בכיר בצבא האדום אשר פיקד על כוחות במהלך מלחמת העולם השנייה.

ביוגרפיה
--------

### תחילת דרכו

ריאבישב נולד ב-23 בפברואר 1894 בכפר קולוטובקה (כיום במחוז רוסטוב) למשפחה ממוצא קוזאקי. ב-1915 הוא התגייס לצבא האימפריה הרוסית והוצב בחיל הפרשים הקוזאקי. הוא לחם במלחמת העולם הראשונה בחזית המזרחית, וב-1917 הצטרף למפלגה הבולשביקית. ב-1918 הוא הצטרף לצבא האדום, ובמהלך מלחמת האזרחים ברוסיה שימש כמפקד מחלקה ומאוחר יותר כמפקד בריגדת הפרשים ה-42. בין 11 ל-25 באוגוסט 1920 הוא אף פיקד על דיוויזיית הפרשים ה-16 כחלק מארמיית הפרשים הראשונה. ב-1922 מונה למפקד כוחות הפרשים במחוז הצבאי צפון הקווקז, וב-1923 סיים את האקדמיה הצבאית פרונזה. ב-1930 מונה למפקד בריגדת הפרשים השמינית, וב-1936 מונה למפקד דיוויזיית הפרשים ה-13. בספטמבר 1937 הוא מונה למפקד קורפוס הפרשים הראשון, אשר ב-1939 הפך לקורפוס הפרשים הרביעי. ב-4 ביוני 1940 הוא הועלה לדרגת גנרל לייטננט ומונה למפקד הקורפוס הממוכן השמיני.

### מלחמת העולם השנייה

 ערך מורחב – **מלחמת העולם השנייה**  

עם תחילת המתקפה הגרמנית ביוני 1941, הועבר הקורפוס של ריאבישב מהעתודה אל הארמייה השישית. הוא השתתף בקרבות על לוצק, דובנו וברודי. ב-22 ביולי הוקמה הארמייה ה-38 וריאבישב מונה למפקדה. ב-30 באוגוסט מונה ריאבישב למפקד החזית הדרומית. כאשר קיבל ריאבישב את הפיקוד על החזית, היא כבר הייתה במצב של נסיגה כשהיא נרדפת על ידי קבוצת ארמיות דרום. ב-5 באוקטובר ארמיית הפאנצר הראשונה הגיע לחופי ים אזוב וכיתרה את הארמייה ה-18 הסובייטית. כ-100 אלף חיילים נפלו לשבי. בשל כך, הודח ריאבישב מתפקידו (אשר הועבר ליעקב צ'רביצ'נקו), ומונה למפקד הארמייה ה-57. הארמייה נכללה במסגרת החזית הדרומית, והשתתפה במתקפה הסובייטית באזור דונבאס במסגרתה הצליח הצבא האדום להשתלט על בליטה בקו החזית הגרמני באזור בארבנקובו. בפברואר 1942 חלה ריאבישב בטיפוס הבטן ואושפז. לאחר החלמתו ב-5 במרץ מונה למפקד הארמייה ה-28. במאי של אותה שנה הוא לחם עם הארמייה בקרב חרקוב השני במסגרת החזית הדרום מערבית, והואשם במנהיגות גרועה. בשל כך, ב-4 ביולי הועבר מתפקידו. רק במרץ 1943 מונה ריאבישב למפקד ארמיית המילואים השלישית אשר הוצבה באזור קלוגה. במאי של אותה שנה הוא מונה לסגן מפקד ארמיית המשמר השלישית. הוא לחם עם הארמייה במהלך המתקפה הסופית לשחרור הדונבאס, ועל חלקו בה עוטר בעיטור קוטוזוב מדרגה שנייה. ב-28 בינואר 1944, לבקשתו, הוא הועבר לפקד על קורפוס המשמר ה-34 והשתתף עמו בשחרור ניקופול בפברואר של אותה שנה. בין 18 בפברואר ל-29 במרץ הוא שימש כמפקד זמני של ארמיית המשמר השלישית. ב-12 באפריל הוא מונה למפקד קורפוס המשמר השלישי אשר הוצב בעתודה כחלק מארמיית ההלם החמישית. ביוני מונה לנציג הסטאבקה בארמיות ה-65 וה-47, והשתתף בשחרור העיר בוברויסק. ב-18 ביולי מונה למפקד הקורפוס ה-114, והשתתף עמו במבצע לובלין-ברסט. על חלקו במהלך המבצע עוטר בעיטור בוגדן חמלניצקי מדרגה ראשונה. לאחר מכן השתתף עם הקורפוס במבצע פרוסיה המזרחית, מבצע פומרניה המזרחית והקרב על ברלין. במאי 1945 נפגשו אנשיו עם חיילי הצבא הבריטי על קו ויסמר-ויטנברג.

### אחריתו

ב-1946 מונה ריאבישב לסגן מפקד המחוז הצבאי המזרח סיבירי. הוא פרש מהצבא ב-1950, וכתב מאמרים שפורסמו במגזינים צבאיים. הוא נפטר ברוסטוב על הדון ב-18 בנובמבר 1985 בגיל 91.

קישורים חיצוניים
----------------

ויקישיתוף מדיה וקבצים בנושא **דמיטרי ריאבישב** בוויקישיתוף
* דמיטרי ריאבישב באתר הגנרלים של מלחמת העולם השנייה (באנגלית)
מבנה דופן העורק
**הַגְּלִימָה הָאֶמְצָעִית** (TA: tunica media) היא השכבה האמצעית בדופן של כלי דם. שכבה זו נמצאת בין הגלימה הפנימית לבין הגלימה החיצונית.

עורקים
------

הגלימה האמצעית בעורק עשויה מתאי שריר חלק ומרקמה אלסטית. היא נבדלת מהגלימה הפנימית בצבעה וסידור הסיבים הרוחבי שבה. שכבה זו היא המעניקה לעורק את עובי דופנו.

בעורקים הגדולים ביותר, כגון אבי העורקים או גזע הזרוע והראש, כמות הרקמה האלסטית ניכרת מאוד. בכלי דם אלה נמצאו בגלימה האמצעית גם מעט אגודות עם רקמת חיבור לבנה. תאי סיבי השריר מסודרים ב-5–7 שכבות של שריר חלק מעגלי ואורכי. אורכם 50 מיקרון, והם כוללים גרעינים מובחנים בעלי צורה מוארכת ומעט מעוקלת.

בעורקים הגדולים, כמו עורק הכסל המשותף, עורק הירך והעורק התרדמני, מתאחדים הסיבים האלסטיים על מנת ליצור רדידים לסירוגין בין שכבות סיבי השריר. רדידים אלה מאוחדים אחד אל השני באמצעות סיבים אלסטיים העוברים בין אגודות השרירים ומחוברים אל הקרום המנוקב (fenestrated) של הגלימה הפנימית.

בעורקים הקטנים הגלימה הפנימית כוללת בעיקר סיבי שריר פשוטים באגודות דקות המסודרות כרדידים ונפרשות בצורה מעגלית סביב כלי הדם. מספר הרדידים אלה משתנה כתלות בגודל העורק, כך שבעורקים הקטנים ביותר יש רדיד אחד בלבד.

ורידים
------

שכבות הווריד
הגלימה האמצעית בווריד מורכבת משכבה עבה של רקמת חיבור עם סיבים אלסטיים, המעורבים, בוורידים מסוימים, עם שכבה רוחבית של רקמת שריר. היסוד הסיבי הלבן נמצא בעודף ניכר, ושיעורם של הסיבים האלסטיים קטן במידה רבה לעומת שיעורם בעורקים.

ראו גם
------

* ניוון ציסטי של הגלימה האמצעית

קישורים חיצוניים
----------------

|  |  |
| --- | --- |
| בקרת זהויות עריכת הנתון בוויקינתונים | 
* TA98: A12.0.00.019
* TH: H3.09.02.0.01007

 |
**דמיטרי לבוביץ' פופוב** (ברוסית: **Дмитрий Львович Попов**; נולד ב-27 בפברואר 1967) הוא כדורגלן עבר רוסי ששיחק בעמדות הקשר, ולזכותו ארבעה שערים ב-21 הופעות במדי נבחרת רוסיה.

קריירה
------

פופוב החל לשחק כדורגל שלו במחלקת הנוער של שיניק ירוסלבל, וכשהיה בן 17 עלה לקבוצה הבוגרת של המועדון, ששיחקה אז בליגת המשנה הסובייטית. פופוב שיחק בשיניק בשני תפקידים - חלוץ וקשר התקפי, ובשנת 1987 תפס מקום קבוע בהרכב הקבוצה. בשנת 1989 חתם בספרטק מוסקבה, קבוצת הצמרת של ליגת העל הסובייטית. מאמן ספרטק, אולג רומנצב, החליט לשנות את תפקידו של פופוב על המגרש, ומיקם אותו כקשר צד, עמדה בה שיחק מאז במשך כל הקריירה. פופב היה חלק מההרכב הקבוע של ספרטק בשנים 1990–1993. עם הקבוצה זכה פעמיים באליפות רוסיה ופעם אחת בגביע, והגיע עמה עד לשלב חצי הגמר של גביע אירופה לאלופות בשנת 1991.

בשנת 1993 מכרה ספרטק את כרטיס השחקן שלו לקבוצת ראסינג סנטנדר שעלתה אז לליגה הספרדית הבכירה. פופוב שיחק בשורות הקבוצה במשך 3 שנים. לקראת סוף עונת 1995/1996 נפצע באחד המשחקים ולמעשה סיים את העונה. הפציעה הזו הביאה את הנהלת ראסינג להחלטה לא לחדש את חוזה של פופוב בתום העונה. הוא עבר לקבוצת קומפוסטלה מהליגה הספרדית השלישית, במדיה חתם לשלוש שנים.

לקראת עונת 1999/2000 הגיע פופוב לישראל וחתם בקבוצת מכבי תל אביב. כעבור ארבעה חודשים עזב את המועדון, שב לספרד וסיים את העונה בקבוצת טולדו. בקיץ 2000 פרש ממשחק פעיל.

### נבחרת לאומית

פופוב זומן לנבחרת חבר העמים שהוקמה לקראת יורו 1992 בעקבות התפרקות ברית המועצות, אך לא הצליח להשתתף במשחקי הנבחרת לאחר שבאחד ממשחקי הליגה הוא שבר רגל. לאחר שהחלים מהפציעה זומן לנבחרת רוסיה משחקו הראשון במדי הנבחרת היה משחק ידידות מול מקסיקו, בו גם הבקיע את שער הבכורה שלו בנבחרת. פופוב היה בסגל נבחרת רוסיה למונדיאל 1994, ושותף במשחק אחד בלבד, מול שוודיה, בו הוא הוחלף כבר בדקה ה-41. פופוב היה אמור להשתתף ביורו 1996, אך כמה חודשים לפני כן נפצע והחמיץ את התחרות.

לאחר הפרישה
-----------

לאחר פרישתו ממשחק פעיל המשיך פופוב להתגורר בספרד, ושימש כמאמן במחלקת הנוער של ראסינג סנטנדר ומאמן נבחרת בית ספר בסנטנדר. בשנת 2005 שיחק בנבחרת רוסיה בכדורגל חופים.

בשנת 2006 צורף פופוב לצוות הניהולי של ספרטק מוסקבה, ובשנת 2008 מונה למנהל הספורטיבי של המועדון, תפקיד אותו מילא עד 2016.

תארים
-----

ספרטק מוסקבה
* אליפות רוסיה : 1992, 1993
* גביע רוסיה: 1993

קישורים חיצוניים
----------------

* פרופיל, באתר Transfermarkt
* פרופיל, באתר BDFutbol
* פרופיל, באתר National Football Teams
* פרופיל, באתר FootballDatabase.eu

| **נבחרת רוסיה – מונדיאל 1994** |
| --- |
| 1 צ'רצ'סוב • 
2 קוזנצוב • 
3 גורלוקוביץ' • 
4 גליאמין • 
5 ניקיפורוב • 
6 טרנבסקי • 
7 פיאטניצקי • 
8 פופוב • 
9 סלנקו • 
10 קרפין • 
11 בסצ'סטניך • 
12 טטרדזה •
13 בורודיוק • 
14 קורנייב •
15 רדצ'נקו •
16 חרין •
17 צימבלר •
18 אונופקו •
19 מוסטובוי •
20 לדיאחוב •
21 חלסטוב •
22 יוראן •
מאמן: סדירין | רוסיהרוסיה |
**האחים שלוש** היה תאגיד פרטי בבעלות האחים  יוסף אליהו ואברהם חיים שלוש. תאגיד זה עסק בתחומים רבים והיה פעיל למן סוף המחצית השנייה של המאה ה-19 ועד שנות ה-40 של המאה ה-20. עיקר פעילותו של התאגיד התרכזה בגאולת קרקע וברכישת אדמות בהיקפים גדולים מאוד בארץ ישראל וכן בפיתוח ובנייה של היישוב היהודי המתחדש בארץ ישאל למן תחילת הופעת הציונות בסוף המאה ה-19. פעילות זאת נעשתה, בין היתר, על ידי בית חרושת למוצרי בנייה טרומיים מבטון שהיה בבעלות התאגיד.

בית חרושת האחים שלוש
--------------------

בית חרושת למוצרי בנייה טרומיים מבטון והוא חלוץ תעשייה זו באזור יפו וככל הנראה גם בארץ ישראל כולה. את בית החרושת הקימו בתחילת שנות ה-90 של המאה ה-19 אברהם חיים שלוש ויוסף אליהו שלוש, שניים מבניו של אהרן שלוש, במגרש שהיה צמוד לבית אביהם בנוה צדק (רחוב שלוש 32 בתל אביב).

תחילה הוקם במקום בית חרושת למרצפות מלט. בראשית המאה ה-20 התרחבו תחומי הייצור וכללו מגוון רחב של מוצרים טרומיים מבטון (עמודים, מעקות, משקופי חלונות, מדרגות, תומכות למרפסות ומאוחר יותר גם בלוקים לבנייה). מוצרים אלה שולבו ברבים מבתי השכונות היהודיות והערביות של יפו, ומאוחר יותר גם בבתים בתל אביב. מוצרי בית החרושת שווקו גם בחיפה, בירושלים ובשכם. לאחר מלחמת העולם הראשונה הצטרף לניהול בית החרושת ישעיה לוריא, גיסם של אברהם חיים ויוסף אליהו שלוש.

בית החרושת פעל, ככל הנראה, עד תחילת שנות ה-30 של המאה ה-20 ונסגר כתוצאה מן המשבר הכלכלי שבו היה שרוי ענף הבנייה באותן שנים. בשטחו המשיכו לפעול בתי מלאכה שונים. בשנת 2006 נהרסו כל מבני בית החרושת מלבד החומה שהקיפה אותו ושער הכניסה שהוביל אליו.

לקריאה נוספת
------------

* יוסף אליהו שלוש, **פרשת חיי**, הוצאת בבל, 2005 (1931).
* אור אלכסנדרוביץ', **כורכר, מלט, ערבים, יהודים: איך בונים עיר עברית**, תיאוריה וביקורת 36, 2010.

הערות שוליים
------------

1. ↑  יוסף אליהו שלוש, "פרשת חיי", עמ' 90.
הסמל הרשמי של שנת האסטרונומיה הבין-לאומית
שנת 2009 הוכרזה כ**שנת האסטרונומיה הבין-לאומית** על ידי איגוד האסטרונומיה הבין-לאומי וארגון האו"ם לחינוך, תרבות ומדע, אונסק"ו. שנת 2009 מציינת ארבע מאות שנה לשימוש האסטרונומי הראשון בטלסקופ, על ידי גלילאו גליליי. במהלך שנת האסטרונומיה הבינלאומית יתקיימו פעילויות חינוכיות ומיזמים שונים במדינות רבות, שתכליתן קירוב הציבור לאסטרונומיה. ליוזמה נרתמו האקדמיות הלאומיות למדעים בכ-140מדינות, יחד עם סוכנויות החלל המובילות בעולם (NASA, ו–ESA סוכנות החלל הארופית).

בישראל
------

בישראל בחרה האקדמיה הלאומית לאומית למדעים בד"ר שי צוקר מאוניברסיטת תל אביב להוביל את ההערכות הלאומית. ד"ר צוקר הקים למטרה צוות היגוי אליו הוזמנו: חובבי אסטרונומיה, נציגי גופים המתמחים בהעשרה בתחומי המדע ומנהלי יחידות ההעשרה של מוסדות המחקר האקדמיים. מרבית הארגונים הלאומיים העוסקים בהנגשת אסטרונומיה חברו יחדיו, כפי שתועד באתר הישראלי של שנת האסטרונומיה הבינלאומית. ביניהם:

* מרכז אילן רמון לנוער שוחר פיזיקה
* הטכנודע בגבעת אולגה
* מצפה הכוכבים בגבעתיים
* מצפה הכוכבים ברקת
* בכיכר רבין הוצבו טלסקופים של חובבי אסטרונומיה.
* עמותת ראשית מדע ריכזה את תצפיות השדה

אלפי מבקרים פקדו מרכזים אלה במהלך שנת האסטרונומיה, נוסף להם השתתפו גולשים דרך רשת האינטרנט בתצפיות דיגיטליות ושידורים ישירים של גרמי השמיים.

קישורים חיצוניים
----------------

ויקישיתוף מדיה וקבצים בנושא **שנת האסטרונומיה הבין-לאומית** בוויקישיתוף
* אתר האינטרנט הרשמי של שנת האסטרונומיה הבין-לאומית
* האתר הישראלי של שנת האסטרונומיה הבינלאומית
* תמונת היום באסטרונומיה (בעברית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552237705171
* LCCN: sh2009001107

 |